Diari Oficial de la Generalitat Valenciana


Sumari del DOGV 5525, del 01-06-2007 (2007/6961)

ORDE de 25 de maig de 2007, de la Conselleria de Sanitat, per la qual desplega la disposició transitòria primera del Decret 66/2006, de 12 de maig, del Consell, pel qual aprova el sistema de carrera professional en l'àmbit de les institucions sanitàries de la Conselleria de Sanitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/05/25/(1)/dof/vci/html**

### Dades del document

Número de DOGV
:   5525

Data del DOGV
:   01-06-2007

Secció del DOGV
:   I. DISPOSICIONS GENERALS

Número del document
:   2007/6961


Data del document
:   25-05-2007

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * carrera professional
    * legislació
    * personal sanitari
    * remuneració del treball
    * professió sanitària
    * qualificació del personal

ORDE de 25 de maig de 2007, de la Conselleria de Sanitat, per la qual desplega la disposició transitòria primera del Decret 66/2006, de 12 de maig, del Consell, pel qual aprova el sistema de carrera professional en l'àmbit de les institucions sanitàries de la Conselleria de Sanitat. [2007/6961]  
La Llei 55/2003, de 16 de desembre, de l'Estatut Marc del Personal Estatutari dels Servicis de Salut, preveu en l'article 40 l'establiment de mecanismes de carrera professional per al personal dels servicis de salut, que comporta el dret dels professionals a progressar de forma individualitzada com a reconeixement del desenvolupament professional quant a coneixements, experiència i compliment dels objectius de l'organització a la qual presten servicis.  
La Llei 3/2003, de 6 de febrer, d'Ordenació Sanitària de la Comunitat Valenciana, també reconeix el dret a la carrera professional dels nostres professionals en l'article 35.  
El Decret 66/2006, de 12 de maig, del Consell, pel qual aprova el sistema de carrera professional en l'àmbit de les institucions sanitàries de la conselleria de Sanitat (Diari Oficial de la Comunitat Valenciana número 5.259, de 16 de maig de 2006) introduïx la carrera professional en l'àmbit de la gestió dels professionals sanitaris de la conselleria de Sanitat.  
L'article 6 del decret establix que «el temps de treball prestat prèviament en qualsevol institució sanitària pública s'ha de tindre en compte per a la valoració dels anys de permanència necessaris per a accedir als graus de carrera en els termes arreplegats en les disposicions de desplegament d'esta norma».  
En este sentit, la disposició transitòria primera d'este decret determina que els servicis prestats abans de la data d'entrada en vigor del decret queden exempts d'avaluació, i especifica que es considera que durant este temps s'han complit plenament els requisits assistencials i, en la part proporcional, la resta de requisits. Com a conseqüència d'este últim aspecte, fa falta un desplegament específic que detalle les diverses situacions que poden presentar-se, i també el procediment que s'ha de seguir quan, pel fet d'aplicar-lo, siga automàtica la progressió de grau i es faça innecessari el desplegament del sistema d'avaluació previst en el decret.  
Per tot això, fent ús de les facultats que m'atribuïxen la disposició final quarta del Decret 66/2006, de 12 de maig, del Consell, pel qual aprova el sistema de carrera professional en l'àmbit de les institucions sanitàries de la conselleria de Sanitat, i l'article 44 de la Llei 5/1983, de 30 de desembre, de Govern Valencià,  
Ordene  
Article 1. Objecte  
Esta orde té com a objecte regular l'aplicació de la disposició transitòria primera del Decret 66/2006, pel que fa a la progressió de grau en la carrera professional quan, després de l'enquadrament inicial del professional en el grau de carrera que li corresponga, d'acord amb el que disposa el decret esmentat, reste un romanent de temps de servicis prestats abans de l'1 de juliol de 2006 que no hagen pogut ser considerats per a este enquadrament perquè constituïxen una fracció inferior a la necessària per a progressar al grau superior.  
Article 2. Valoració del romanent de temps exempt d'avaluació  
Quan es donen les circumstàncies de l'article primer, s'assigna al romanent de temps que no haja pogut ser considerat per a l'enquadrament inicial i que està exempt d'avaluació perquè és anterior a l'1 de juliol de 2006, una puntuació proporcional d'acord amb la norma següent:  
a) Si el grau inicial consolidat és inferior a 2, s'assigna un nombre de punts que és el resultat de dividir el nombre de dies romanent per 18,26 arredonit a un decimal.  
1826 - (romanent de dies exempt d'avaluació)  
1826  
b) Si el grau consolidat és 2 o 3, s'assigna un nombre de punts que és el resultat de dividir el nombre de dies romanent per 21,915 arredonit a un decimal.  
Article 3. Progressió automàtica de grau  
1. Com a conseqüència de l'aplicació de l'article anterior i d'acord amb el que disposa el Decret 66/2006, de 12 de maig, del Consell de la Generalitat Valenciana, es produïx la progressió automàtica al grau superior, sense la necessitat de convocar les comissions d'avaluació, en els casos següents:  
a) Els professionals enquadrats inicialment en el grau 0, amb un romanent de més de 607 dies treballats, progressen automàticament al grau 1 quan el nombre de dies treballats a partir del 30 de juny de 2006 acumulat al romanent sume un total de 1.826 dies.  
b) Els professionals enquadrats inicialment en el grau 1, amb un romanent de més de 729 dies treballats, progressen automàticament al grau 2 quan el nombre de dies treballats a partir del 30 de juny de 2006 acumulat al romanent sume un total de 1.826 dies.  
c) Els professionals enquadrats inicialment en el grau 2, amb un romanent de més de 1.037 dies treballats, progressen automàticament al grau 3 quan el nombre de dies treballats a partir del 30 de juny de 2006 acumulat al romanent sume un total de 2.191 dies.  
d) Els professionals enquadrats inicialment en el grau 3, amb un romanent de més de 1.180 dies treballats, progressen automàticament al grau 4 quan el nombre de dies treballats a partir del 30 de juny de 2006 acumulat al romanent sume un total de 2.191 dies.  
2. Els professionals que progressen automàticament de grau d'acord amb el que disposa l'apartat anterior no poden utilitzar per a la progressió futura a graus superiors de carrera mèrits corresponents al període en el qual s'ha basat la progressió automàtica.  
Article 4. Progressió de grau pel mecanisme ordinari  
En el cas que es donen les circumstàncies de l'article primer i no es faça la progressió automàtica de grau perquè no estiga inclòs en cap dels supòsits arreplegats en l'article tercer, cal ajustar-se al que disposa l'article segon pel que fa a la puntuació amb què s'ha de valorar el romanent de temps exempt d'avaluació, que es tindrà en compte quan es faça l'evolució pel procediment ordinari regulada en el Decret 66/2006, de 12 de maig, del Consell de la Generalitat Valenciana.  
Article 5. Avaluació per a l'accés abreviat  
Sense perjuí de la progressió automàtica regulada en l'article tercer, el professional a qui s'aplique el supòsit a) o b) de l'article esmentat pot sol·licitar l'avaluació corresponent als servicis prestats després del 30 de juny de 2006, per a considerar-los per a l'accés abreviat regulat en l'article 16 del Decret 66/2006, de 12 de maig, del Consell de la Generalitat Valenciana. En este cas, els límits de 75 i 90 punts establits pel decret esmentat s'han de reduir aplicant el factor corrector següent:  
DISPOSICIÓ DEROGATÒRIA  
Queden derogades totes les normes del mateix rang o d'un rang inferior que s'oposen o contradiguen el que establix esta norma.  
DISPOSICIÓ FINAL  
Esta orde entra en vigor l'endemà de la publicació en el Diari Oficial de la Comunitat Valenciana.  
València, 25 de maig de 2007.  
El conseller de Sanitat:  
RAFAEL BLASCO CASTANY


Còpia Permalink ELI